钦定古今图书集成/明伦汇编/官常典/第214卷 > 杜防
## 钦定古今图书集成/明伦汇编/官常典/第214卷 > 杜防

按《辽史》本传：“防，涿州归义县人。开泰五年，擢进士甲
科，累迁起居郎，知制诰，人以为有宰相器。太平中，迁
政事舍人，拜枢密副使。重熙九年，夏人侵宋，宋遣郭祯来告，请与夏和。上命防使夏解之，如约罢兵，各归
侵地，拜参知政事。韩绍芳、刘六符忌之，防待以诚。十
二年，绍芳等罢，愈见信任。十三年，拜南府宰相。防生”
子，帝幸其第，赐名王门奴。以进奏有误，出为武定军
节度使。十四年，复召为南府宰相。二十一年秋，祭仁
德皇后，诏儒臣赋诗，防为魁，赐金带。道宗谅阴，为大
行皇帝山陵使。清宁二年，上谕防曰：“朕以卿年老嗜
酒，不欲烦以剧务，朝廷之事，总纲而已。”顷之，拜右丞
相，加尚父。卒，上叹悼不已，赗赠加等，官给葬具，赠中
书令，谥曰“元肃。”子公谓，终南府宰相。